Á fjöllum - jeppaferðir um hálendi Íslands Skrudda hefur gefið út bókina Á fjöllum þar sem Jón G. Snæland tekur saman frásagnir af svaðilförum íslenskra jeppamanna um hálendi landsins . “ Hér fara saman hörkuspennandi frásagnir af ævintýralegum ferðum upp á jökla um hávetur og skoplegar sögur af samskiptum jeppamanna sem fátt er heilagt annað en virðing fyrir landinu og náttúruöflunum , ” segir í tilkynningu frá útgefanda . Meðal efnis í bókinni er ferð nærri 300 manna hóps yfir Hofsjökul í mars 2005 , fræg ferð er farið var á jeppa upp á Eiríksjökul í fyrsta sinn , ferðir á Vatnajökul , Tungnafellsjökul og ekki síst ferðir til að ákvarða miðju Íslands , auk fjölda annarra spennandi frásagna . Inn í frásögnina er fléttað saman lýsingum á leiðum og landslagi svo að bókin er stórfróðleg fyrir þá sem vilja kynnast hálendinu .